Here is a page extracted from Wikipedia that may contain CSS, HTML, and a lot of unformatted text.

Title: Vidkun Quisling
Content: Vidkun Quisling, naixito de Fyresdal (Telemark) o 18 de chulio de 1887 y muerto executato por traidoría en Oslo o 24 d'octubre de 1945, estió un politico noruego. Encara que prencipió a suya carrera politica en a filas d'o Partiu Agrario, plegando a estar ministro d'Esfensa de Noruega en 1931-1933, fue obligato a albandonar ixe cargo cuan ordenó a l'Exercito noruego disparar contra unos vaguistas.

O 13 de mayo de 1933 establió un nuevo partiu politico, dito Nasjonal Samling, que esdevenió o partiu faixista noruego, que a escape esdevenió colaborador d'o Nationalsozialistische Deutsche Arbeiterpartei d'Adolf Hitler, mesmo antes de prencipiar a Segunda Guerra Mundial y que teneba una presencia nula en a vida politica noruega. Sindembargo, dende aviento de 1939 Quisling insistió dabant de Hitler en que caleba que o Tercer Reich ocupase Noruega ta evitar que as menas de fierro noruegas vendesen a suya producción a o Reino Uniu, rematando o 8 de mayo de 1940 con a invasión de Noruega (y Dinamarca) por as tropas d'a Wehrmacht. Quisling s'autoproclamó primer ministro de Noruega y ordenó a rendición de l'Exercito noruego, encara que dengún no l'ascuitó. Continó estando un colaborador d'os nazis en Noruega, y o suyo partiu esdevenió o partiu unico d'o país por imposición d'os alemans, que lo nombroron l'1 de febrero de 1942 Ministro President de Noruega, un cargo de nueva creyación ta prebar de donar lechitimitat a la suya presencia en Noruega, encara que o Gubierno lechitimo, chunto con o rei y as institucions d'o país se trobaba en o exilio en o Reino Uniu. Cuan remató a guerra con a redota d'os alemans, fue arrestato o 9 de mayo de 1945 y condenato por alta traidoría, estando executato.

A suya politica de colaboracionismo con os alemans plegó a uns nivels que fan que o suyo nombre, quisling, haiga esdevenito en todas as luengas un nombre emplegato ta designar a cualsiquier traidor a o suyo país que colabora activament con os enemigos d'o país.

Vinclos externos 

Ministros de Noruega
Faixistas de Noruega
Politicos de Noruega d'a Segunda Guerra Mundial
Naixius de Telemark
1887 (naixencias)
1945 (muertes)